शिवराम र भुवनबीच उपाधि टक्कर
सूर्य नेपाल गल्फ टुर २०१७/१८ अन्तर्गत अन्तिम प्रतियोगिता सूर्य नेपाल प्रिमियर गल्फको उपाधिलाई अन्तिम दिन नेपाल नम्बर एक शिवराम श्रेष्ठ र नम्बर दुई भुवन नगरकोटीबीच रोचक प्रतिस्पर्धा हुने भएको छ ।
काठमाडौँ — सूर्य नेपाल गल्फ टुर २०१७/१८ अन्तर्गत अन्तिम प्रतियोगिता सूर्य नेपाल प्रिमियर गल्फको उपाधिलाई अन्तिम दिन नेपाल नम्बर एक शिवराम श्रेष्ठ र नम्बर दुई भुवन नगरकोटीबीच रोचक प्रतिस्पर्धा हुने भएको छ ।तेस्रो दिन बुधबार भुवनले घरेलु कोर्स गोकर्ण गल्फ क्लबमा करिअरकै उत्कृष्ट प्रदर्शन गर्दै ८ अन्डर ६४ को प्रदर्शन गरे । बुधबार ४ अन्डर ६८ खेलेका शिवराम र भुवन दुवै समग्रमा ११ अन्डर २ सय ५ स्कोरसहित शीर्षस्थानमा छन् ।अघिल्लो दिन १ ओभर ७३ को औसत प्रदर्शन गरेका भुवनले बुधबार उत्कृष्ट सुरुआत गरे । फ्रन्ट नाइनमा ५ बर्डी लेखाउँदै ५ अन्डर ३१ स्कोर जोडेका भुवनले ब्याक नाइनमा पनि लय जारी राखेर ३ अन्डर ३३ स्कोर बनाए । पार ३ को आठौं होलमा ग्रीन बाहिरको बल चिप गर्दै बर्डी लेखाएपछि अझै हौसला बढेको भुवनले बताए । ‘आज निकै राम्रो प्रदर्शन गर्न सकें । पट राम्रो हुँदा स्कोर पनि नियमित राम्रो भयो । आठौं होलमा होलमा अट्याक गर्न खोजेको थिएँ तर बल होलनिर घुम्दै पस्यो,’ उनले सुनाए ।एक्लै शीर्षस्थानमा रहेर दिनको खेल थालेका शिवरामले भने फ्रन्ट नाइनमा आशातीत प्रदर्शन गर्न सकेनन् । फ्रन्ट नाइनको सातौं र आठौंमा बर्डीसहित २ अन्डर ३४ लेखाएका शिवरामले ब्याक नाइनको १२ औं होलमा डबल बोगी खेपे । यद्यपि ११, १३, १४ र १७ औं बर्डी लेखाउँदै उनले समग्रमा ४ अन्डर ६८ स्कोर बनाए । पटिङ खराब भएका कारण स्कोर राम्रो नभएको शिवरामले बताए । ‘मेरो हिटिङ सन्तोषजनक नै छ । तर पटिङमा भने अपेक्षाअनुसार प्रदर्शन हुन सकेको छैन । दोस्रो दिन पट राम्रो भएर अंक जोडे तर आज सुरुको होलमै पट गर्न सकिएन । ब्याक नाइनमा भने पट छिरेपछि राम्रो भयो,’ उनले भने ।अन्तिम दिन भुवन र शिवराम उपाधि मात्र नभएर शीर्ष वरीयताका लागि पनि भिड्दै छन् । शिवराम तेस्रो स्थानमा झरेर भुवनले उपाधि जिते अर्को सिजन भुवन नम्बर एक बन्नेछन् । वर्षको सबैभन्दा ठूलो प्रतियोगिताको अन्तिम दिन केही दबाब भए पनि भुवन आफ्नो प्रदर्शनमा मात्र ध्यान दिने बताउँछन् । ‘शीर्षस्थानका दुवै खेलाडी भोलि एउटै समूहमा छौं । म आफ्नो प्रदर्शनमा ध्यान दिएर सकेसम्म राम्रो खेल्ने प्रयास गर्नेछु । उपाधिसहित सिजनको सुखद अन्त्य गर्ने लक्ष्य छ,’ अर्को सिजन शीर्ष वरीयता कब्जा गर्ने सम्भावना बोकेका भुवनले सुनाए । यता शिवरामले भने अन्तिम दिन खेलको अवस्थाअनुसार रणनीति बुन्ने बताए । ‘मैले खेलमा स्कोर हेरेर रणनीति तय गर्छु । सुरुमा आफ्नो नियमित खेललाई निरन्तरता दिनेछु । आज ब्याक नाइन राम्रो हुनुले पनि सुरुआत राम्रो गर्ने अपेक्षा छ,’ शिवरामले सुनाए ।शिवराम र भुवनलाई तेस्रो स्थानमा रहेका तोरणविक्रम शाहीले ६ स्ट्रोक पछाडि पछयाइरहेका छन् । भारतमा व्यावसायिक गल्फ खेलिरहेका तोरणले तेस्रो दिन २ अन्डर ७० को स्कोर जोडे । फ्रन्ट नाइनमा १ ओभर ३७ लेखे पनि ब्याक नाइनमा ३ अन्डर ३३ को प्रदर्शन गर्दै उनी तेस्रो स्थानमा आए । संयुक्त चौथो स्थानमा ३ अन्डर २ सय १६ अंकसहित कृष्णमान राजवाहक र धनबहादुर थापा छन् । सञ्जय लामा २ अन्डर २ सय १४ सहित छैटौंमा छन् ।एमेच्योरतर्फ टंकबहादुर कार्की इभन पार २ सय १६ अंक जोड्दै अगाडि छन् । उनलाई १ ओभर २ सय १७ जोडेका सुनील केसीले पछयाइरहेका छन् । अन्तिम दिन बिहीबार कुल १२ लाख ६० हजार रुपैयाँ पुरस्कार राशिको छिनोफानो हुनेछ । विजेताले १ लाख ४० हजार प्राप्त गर्दा उपविजेताले ९५ हजार तथा तेस्राले ९५ हजार पाउनेछन् । कुल ५६ खेलाडी सहभागी प्रतियोगितामा दोस्रो दिनपछि २४ प्रो र ९ एमेच्योरले कट पार गरेका थिए ।सूर्य नेपाल प्रिमियर गल्फशिवराम दिन भुवन७२ पहिलो ६८६५ दोस्रो ७३६८ तेस्रो ६४२०५ कुल २०५